Rasman: “Napoli” stadioni Diyego Maradona sharafiga qayta nomlandi

“Napoli” futbol klubiga tegishli “San-Paolo” stadionining nomi rasman Diyego Maradona sharafiga qayta nomlandi.

Neapol meri Luiji de Majistris 4-dekabr kuni imzolagan qarorga ko‘ra, stadion endilikda Diyego Armando Maradona nomi bilan ataladi. Ushbu qarorni shahar kengashining barcha a’zolari qo‘llab-quvvatlagan.
Eslatib o‘tamiz, Maradona 60 yoshida 25-noyabr kuni yuragidagi muammo sabab olamdan ko‘z yumdi.
Argentinalik afsona 1984—1991-yillar davomida “Napoli” safida to‘p surgan. U neapolliklar bilan ikki bor (1986/87 va 1989/90-yilgi mavsum) Italiya chempionligini qo‘lga kiritgan, Italiya Kubogi va Superkubogida g‘alaba qozongan. Shuningdek, UEFA Kubogiga ega chiqqan.

Yanada ko‘proq futbol va sport yangiliklaridan boxabar bo‘lishni istasangiz, “Daryo”ning Telegram’dagi rasmiy sport kanali — @Daryo_Sport24’ga obuna bo‘ling!